次韵子瞻謫居三適 夜卧濯足
作者：蘇轍
朝代：宋

paragraphs: 海民慢寒備，不畜衾與裯。
雖苦地氣泄，亦無徒跣憂。
逐客久未安，集舍占鵂鶹。
念昔使胡中，車馳卒不留。
貂裘溯北風，十襲猶颼颼。
中塗履冰河，馬倒身自投。
宛足費馮翼，千里煩帣韝。
十年事湯劑，風雨氣輒浮。
南來足憂慮，此病何時瘳。
名身孰親疏，慎勿求封侯。